Document ID: /roh_data/filtered/fineweb-2-filterrobots_roh.jsonl.gz/62981

En il Vallais ha la terra stremblì mardi bun'ura a las 07:40. L'epicenter saja stà al Mont Collon en il sid d'Arolla ed haja gì ina fermezza da 4,1 sin la stgala da Richter. Là saja pussibel ch'i haja dà pitschens donns, scriva il Servetsch seismologic svizzer vinavant. Sentì hajan ins il terratrembel però er en ulteriuras parts da la Svizra.
Circa ina mes'ura suenter l'emprima squassada hai dà in terratrembel posteriur. Quel haja gì ina fermezza dad 1,8. Gia glindesdi a bun'ura haja dà terratrembels pli levs en la regiun.
Terratrembels en il Vallais
Il Vallais è il chantun che vegn squassà il pli savens da teratrembels. En media datti mintga 100 onns in terratrembel dala fermezza 6 u 6,5 sin la stgala da Richter. L'ultim terratrembel grev cun gronds donns vi da edificis hai dà avant 75 onns. L'Epicenter era stà tar Sierre.